-Ssdeq i tettεelliq deg uqarru: -Taɛessabt: d allal n lfeṭṭa tettɛelliq-itt tmeṭṭut neɣ tislit n zik deg uqerru-is, d taẓayant ad tesεu azal n 200 ɣer 300 g, ma yella di tehri azal n 14 n cm, ma yella di teɣzi ad tesεu azal n 50 n cm, deg-s xemsa n terbɛatin talemast temxallaf ɣef tid nniḍen, tegga am uqarru n lǧameɛ cuddent gar-asen s txelxalin, ɛelqent-d tecrurin deg-sent tbuqalin akked iɛeqqayen n yirden, tesbeɣ s nnil (ujenjari), s uzeggaɣ akked uzegzaw (aḥcic) .Akken daɣen i tella tin yesεan kan tlata n trebεatin, akken i mxallafent tεeṣṣabin-agi i mxallaf tlawin i tentyettɛelliqen, ɣer leḥsab n ssεaya n tmeṭṭut, axaṭar taεeṣṣabt ɣlayet mliḥ.